Informacija apie 2013 m. spalio 2 d. posėdį
2013 m. spalio 2 d. Seimo Peticijų komisija nagrinėjo Rolando Čapo kreipimosi „Dėl Lietuvos Respublikos baudžiamojo kodekso 260 straipsnio pakeitimo“ pripažinimo peticija klausimą.
Šiame kreipimesi pareiškėjas siūlo „tobulinti, keisti, peržiūrėti LR BK 260 straipsnį“, „peržiūrėti, pertvarkyti, pakeisti BK 260 straipsnį, sukonkretinti narkotikų kiekius, už kuriuos būtų švelniau ar griežčiau baudžiama...“. Pareiškėjas konkrečiai siūlo „BK 260 straipsnio 1 dalį padaryti už kvaišalų platinimą iki 50 gramų bausmė būtų skiriama nuo 0 iki 6 metų bausmė, 2 dalis už kvaišalų laikymą, platinimą nuo 50 gramų iki 500 gramų būtų baudžiama nuo 6 iki 12 metų, 3 dalis už kvaišalų laikymą ir platinimą ir  t. t. nuo 500 gramų iki... būtų baudžiama nuo 12 metų iki 20 metų arba iki gyvos galvos“.
Komisija priėmė sprendimą kreipimesi pateiktą pasiūlymą „peržiūrėti, pertvarkyti, pakeisti BK 260 straipsnį, sukonkretinti narkotikų kiekius, už kuriuos būtų švelniau ar griežčiau baudžiama...“ pripažinti peticija ir priimti ją nagrinėti.
Komisija taip pat priėmė sprendimą kreipimesi pateiktą pasiūlymą „nedelsiant sudaryti naują kvaišalų kiekių lentelę“ nenagrinėti, nes tokių klausimų nagrinėjimas nepriklauso Komisijos kompetencijai. Tai priklauso Lietuvos Respublikos sveikatos apsaugos ministro kompetencijai. 2007 m. gruodžio 14 d. buvo priimtas Lietuvos Respublikos sveikatos apsaugos ministro įsakymas Nr. V-1033, kuriame buvo išdėstyta „Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijų“ nauja redakcija.
Šiose rekomendacijoje yra nurodyta, koks psichotropinių medžiagų kiekis yra laikytinas nedideliu, dideliu ar labai dideliu.  
Komisija taip pat nusprendė kitą Komisijos posėdį organizuoti šių metų spalio 9 d.

